**OBJAVA ZA MEDIJE**

**U HRVATSKOJ AKADEMIJI ZNANOSTI I UMJETNOSTI PREDSTAVLJENA KNJIGA MELANOM PROF. DR. SC. MIRNE ŠITUM**



**Zagreb, 4. prosinca** **2015.** – U Preporodnoj dvorani Hrvatske akademije znanosti i umjetnosti u petak 4. prosinca javnosti je predstavljena knjiga *Melanom*, autorice **prof. dr. sc. Mirne Šitum**, članice suradnice HAZU te još 58 suradnika koju su zajednički izdali HAZU i Medicinska naklada. Knjiga se sastoji od 432 stranice s 298 slika, a tekst je podijeljen u 37 poglavlja. U knjizi je citirana sva literatura nastala u Hrvatskoj koja se odnosi na melanom. Predsjednik HAZU **akademik Zvonko Kusić** u svom je govoru kazao da je melanom jedan od najagresivnijih i najnepredvidljivijih tumora koji se percipira kao smrtonosna i teška bolest, no koji sve do izlaska ove knjige nikad u Hrvatskoj bio multidisciplinarno i interdisciplinarno obrađen. Govoreći o prof. dr. sc. Mirni Šitum koja trenutno obnaša dužnost pročelnice Gradskog ureda za zdravstvo Grada Zagreba, akademik Kusić je istaknuo da je iza nje briljantna karijera znanstvenice, liječnice i nastavnice s međunarodnim ugledom. Posebno je spomenuo činjenicu da je bila i dragovoljac Domovinskog rata.

Glavni tajnik HAZU **akademik Pavao Rudan** kazao je da Akademija kao suizdavač ove knjige ispunjava svoju osnovnu ulogu – prijenos znanstvenih informacija. Podsjetio je da je HAZU lani objavila više od 180 knjiga i drugih publikacija. Prof. dr. sc. Mirna Šitum kazala je da su u knjigu utkani njen dugogodišnji rad i ljubav prema struci, a knjigu je posvetila svojoj obitelji i domovini. **Akademik Ivan Prpić** rekao je da knjiga *Melanom* obogaćuje hrvatsku medicinsku literaturu i da je namijenjena specijalistima i specijalizantima iz onkologije, ali i liječnicima svih drugih struka, posebno opće i obiteljske medicine

O knjizi su govorili i **prof. dr. sc. Ivan Dobrić**, rektor Sveučilišta u Splitu **prof. dr. sc. Šimun Anđelinović**, **doc. dr. sc. Hrvoje Šobat** te direktorica Medicinske naklade **Anđa Raič** koja je podsjetila da ove godine ta izdavačka kuća slavi svoju 50. godišnjicu.

Na predstavljanju knjige bili su i gradonačelnik Grada Zagreba **Milan Bandić**, savjetnik predsjednice Republike **Andro Krstulović Opara** i mnogi drugi liječnici, znanstvenici i stručnjaci.

Marijan Lipovac

Ured za odnose s javnošću i medije HAZU